I fodboldloven understreges det, at "DBU udøver sit virke uden urimelig forskelsbehandling i relation til alder, køn, etnisk oprindelse, religiøsitet og seksualitet".

Et af punkterne i superligaklubbernes fælles reglement er, at "racistiske, homofobiske og andre diskriminerende ytringer er strengt forbudt".

20-30 personer råbte i Odense

I fredagens kendelser skriver Fodboldens Disciplinærinstans desuden, at der er nultolerance over for homofobi. Gentages de homofobiske tilråb, venter større sanktioner for OB og Brøndby.

Søndag skete det, da FCK vandt 1-0 ude mod OB. Ifølge Disciplinærinstansen råbte personer fra OB's fanafsnit flere gange "Viktor Fischer er homo" under kampen.

I OB's egen redegørelse står, at det drejede sig om fire-seks personer. Senere eskalerede tilråbene ifølge den fynske klub blandt 20-30 personer.

Læs også : Superligaen vil homofobi til livs med banner

Viktor Fischer påpegede tilråbene efter kampen og opfordrede til handling fra OB's side. Ved samme lejlighed fortalte han, at han før havde oplevet det på fynboernes hjemmebane.

Efter mandagens kamp mellem FC Nordsjælland og Brøndby, der endte 1-1, blev der ifølge Disciplinærinstansen sunget "Viktor Fischer han er gay (bøsse, red.) allez allez" blandt Brøndby-fans.

Det er klubberne, der har ansvaret for tilskuernes adfærd, understreger Fodboldens Disciplinærinstans.

Brøndby og FC København mødes søndag klokken 16 på den københavnske vestegn.